Intron
Intron je bilo koja nukleotidna sekvenca unutar gena koja se otklanja u preradi RNK tokom generiranja zrelog RNK produkta određenog gena. Termin intron se odnosi i na sekvencu DNK unutar gena i odgovarajuću sekvencu u transkribiranoj RNK. Sekvence koje se spajaju u finalnoj zreloj RNK, poslije prerade RNK su egzoni. Introni se nalaze u genima većine organizama i mnogim virusima, a mogu biti locirani u širokom području gena, uključujući i one koji generiraju proteine, ribosomnu RNK, transportnu RNK (tRNK). Kada se proteini kodiraju iz gena koji sadrže introne, nakon prerade (procesuiranja) RNK, slijedi transkripcija pa translacija genetičke poruke. Riječ intron je derivirana iz termina intragenski region, tj. region u genu. Intron se ponekad imenuje i kao "intervenirajuća sekvenca" (intervening sequence) i odnosi se na bilo koju od nekoliko familija internih sekvenci aminokiselina koje nisu prisutne u finalnom genskom produktu, uključujući i netranslacijske regione i nukleotide koji se odbacuju na dovršavanju RNK molekula, skupa sa intronima.